DA-burgemeester ‘onverwags’ verkiesDie DA se Tania Campbell is as die burgemeester van Ekurhuleni verkies. (Foto: Facebook / Tania Campbell) Die DA sê hy is verheug oor die “onverwagse” verkiesing van Tania Campbell as burgemeester van Ekurhuleni en Raymond Dhlamini as speaker van die raad. Campbell het die ANC se Mzwandile Masina Maandag tydens ŉ raadsvergadering met 11 stemme (116 teen 105) geklop. Die ANC het tydens die plaaslikeregeringsverkiesing 38,19% van stemme in Ekurhuleni verwerf, gevolg deur die DA (28,72%) en die EFF (13,57%). Die DA beskryf Campbell se oorwinning as ŉ “spontane bewys van opposisiepartye se vertroue in die DA se vermoë om te regeer” asook kiesers se wil om mag uit die ANC se hande te neem. “Die DA se provinsiale leierskap het die Ekurhuleni-koukus se keuses vir speaker en burgemeester gesteun en die kandidate is dus genomineer en het albei die onderskeie posisies gewen. “Ons is uiters trots op ons span in Ekurhuleni en ons het volle vertroue in hul vermoë om die metro in ŉ wêreldklas-stad te omskep wat dienste aan alle inwoners lewer.” Action SA het intussen in ŉ verklaring gesê dat dié party maar “skoorvoetend” vir die DA se burgemeesterskandidate in Ekurhuleni, Johannesburg, Tshwane en eThekwini gestem het. “Gevolglik sal DA-burgemeesters waarskynlik in Johannesburg, Ekurhuleni en Tshwane verkies word. “Ons het dit teësinnig gedoen weens die arrogansie waarmee die DA die wense van alle koalisievennote geïgnoreer het en opgetree het soos ’n party wat nie wou hê dat koalisies moet werk nie. “Die gevolg van die DA se optrede was rade wat vandag en môre [Maandag en Dinsdag] sal vergader sonder koördinering van hoe potensiële koalisievennote sou stem en sonder koalisie-ooreenkomste gereed om die belange van die inwoners van hierdie munisipaliteite te beskerm,” het die party Maandag in ’n verklaring gesê. Die party meen dit het bloot die waarskynlikheid vergroot dat rade weer in die hande van die ANC kan terugval. “ActionSA het ’n onderneming aan alle Suid-Afrikaners gegee dat, waar ons meeding, ons die ANC in hierdie verkiesings sal ontsetel. “Ons neem hierdie belofte nie ligtelik op nie. Ons kan nie hierdie onderneming aan Suid-Afrikaners verbreek weens die kleinlike partypolitieke persoonlikheidskwessies wat die afgelope 72 uur afgespeel het nie.” Die party sê dit moet duidelik gemaak word dat Action SA nie in koalisie met die DA is nie, en dat die DA se optrede verhoed het dat enige koalisie-ooreenkomste bereik is. “Daar kan nie op ons toekomstige ondersteuning gereken word in die afwesigheid van ’n formele koalisie nie. Ons optrede gaan uitsluitlik daaroor om hierdie munisipaliteite uit ANC-hande te hou.”